CELEX: 32021R0531
Language: el
Date: 2021-03-22 00:00:00
Title: Εκτελεστικός κανονισμός (ΕΕ) 2021/531 της Επιτροπής της 22ας Μαρτίου 2021 σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία

26.3.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 106/52
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/531 ΤΗΣ ΕΠΙΤΡΟΠΗΣ
         της 22ας Μαρτίου 2021
         σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1), και ιδίως το άρθρο 57 παράγραφος 4 και το άρθρο 58 παράγραφος 2,
         Εκτιμώντας τα ακόλουθα:
         
                     (1)
                  
                  
                     Για να εξασφαλιστεί η ομοιόμορφη εφαρμογή της Συνδυασμένης Ονοματολογίας που προσαρτάται στον κανονισμό (ΕΟΚ) αριθ. 2658/87 του Συμβουλίου (2), είναι αναγκαίο να θεσπιστούν μέτρα όσον αφορά την κατάταξη των εμπορευμάτων που αναφέρονται στο παράρτημα του παρόντος κανονισμού.
                  
               
                     (2)
                  
                  
                     Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της Συνδυασμένης Ονοματολογίας (ΣΟ). Οι εν λόγω κανόνες ισχύουν επίσης και για κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν οποιαδήποτε νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
                  
               
                     (3)
                  
                  
                     Κατ’ εφαρμογή αυτών των γενικών κανόνων, τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα θα πρέπει να καταταγούν στον κωδικό ΣΟ που εμφαίνεται στη στήλη (2), για τους λόγους που αναφέρονται στη στήλη (3) του εν λόγω πίνακα.
                  
               
                     (4)
                  
                  
                     Είναι σκόπιμο να προβλεφθεί ότι ο δικαιούχος των δεσμευτικών δασμολογικών πληροφοριών, οι οποίες έχουν εκδοθεί σχετικά με τα εμπορεύματα που αφορά ο παρών κανονισμός και δεν είναι σύμφωνες με τον παρόντα κανονισμό, μπορεί να συνεχίσει να τις επικαλείται επί μια ορισμένη χρονική περίοδο, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013. Η περίοδος αυτή θα πρέπει να είναι τρίμηνη.
                  
               
                     (5)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακού Κώδικα,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα κατατάσσονται στη Συνδυασμένη Ονοματολογία στον κωδικό ΣΟ που αναφέρεται στη στήλη (2) του εν λόγω πίνακα.
         
         
            Άρθρο 2
            Οι δεσμευτικές δασμολογικές πληροφορίες που δεν είναι σύμφωνες με τον παρόντα κανονισμό μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013, κατά τη διάρκεια περιόδου τριών μηνών από την ημερομηνία έναρξης της ισχύος του παρόντος κανονισμού.
         
         
            Άρθρο 3
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 22 Μαρτίου 2021.
            
               
                  Για την Επιτροπή
               
               Γεράσιμος ΘΩΜΑΣ
               
                  Γενικός Διευθυντής
               
               
                  Γενική Διεύθυνση Φορολογίας και Τελωνειακής Ένωσης
               
            
         
         
            (1)  ΕΕ L 269 της 10.10.2013, σ. 1.
         
            (2)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).
      
      
         
            ΠΑΡΑΡΤΗΜΑ
            
                        Περιγραφή εμπορευμάτων
                     
                     
                        Κατάταξη
                        (Κωδικός ΣΟ)
                     
                     
                        Αιτιολογία
                     
                  
                        (1)
                     
                     
                        (2)
                     
                     
                        (3)
                     
                  
                        Διάταξη προσάρτησης φακού φωτογραφικής μηχανής από μέταλλο και πλαστικό με σύνδεση τύπου μπαγιονέτ και με διαστάσεις περίπου 92 × 86 × 35,1 mm.
                        Το προϊόν έχει σχεδιαστεί έτσι ώστε να προσαρτάται στην εμπρόσθια όψη της ψηφιακής βιντεοκάμερας, ευρισκόμενο ανάμεσα στη βιντεοκάμερα και τον αντικειμενικό φακό.
                        Έχει σχεδιαστεί έτσι ώστε να επιτρέπει τη χρήση αντικειμενικών φακών με ψηφιακές βιντεοκάμερες διαφορετικού μεγέθους σπειρώματος προσάρτησης, επιτρέποντας τη μηχανική προσαρμογή της ίριδας μέσω μετακίνησης του ρυθμιστή ίριδας.
                     
                     
                        9002 11 00 
                     
                     
                        Η κατάταξη καθορίζεται από τους γενικούς κανόνες 1 και 6 για την ερμηνεία της Συνδυασμένης Ονοματολογίας, από τη σημείωση 1 στοιχείο ιβ) του τμήματος XVI, από τη σημείωση 2 στοιχείο β) του κεφαλαίου 90 καθώς και από το κείμενο των κωδικών ΣΟ 9002  και 9002 11 00 .
                        Η κατάταξη στην κλάση 8529  ως μέρος που προορίζεται αποκλειστικά ή κυρίως για συσκευές των κλάσεων 8525  έως 8528  αποκλείεται, διότι το εν λόγω προϊόν δεν είναι απαραίτητο για τη λειτουργία της ψηφιακής βιντεοκάμερας.
                        Δεδομένου ότι το προϊόν επιτρέπει τη χρήση αντικειμενικών φακών σε ψηφιακές βιντεοκάμερες διαφορετικού μεγέθους σπειρώματος προσάρτησης, αυξάνει το φάσμα των λειτουργιών των αντικειμενικών φακών. Ως εκ τούτου, το προϊόν πρέπει να θεωρηθεί ως εξάρτημα που προορίζεται αποκλειστικά ή κυρίως για αντικειμενικούς φακούς της κλάσης 9002 (βλέπε απόφαση του Δικαστηρίου της 16ης Ιουνίου 2011, Unomedical, C-152/10, ECLI: EU: C: 2011: 402, σκέψεις 29, 30 και 34). Κατά συνέπεια, αποκλείεται η κατάταξη στην κλάση 8479  ως μηχανή με ιδιαίτερη λειτουργία, που δεν κατονομάζεται ούτε περιλαμβάνεται αλλού στο κεφάλαιο 84, διότι το προϊόν καλύπτεται με πιο ειδικό τρόπο από κλάση άλλου κεφαλαίου της ονοματολογίας [βλέπε επίσης τις Επεξηγηματικές Σημειώσεις του Εναρμονισμένου Συστήματος για την κλάση 8479 , δεύτερη παράγραφος σημείο (β)].
                        Ως εκ τούτου, το προϊόν πρέπει να καταταχθεί στον κωδικό ΣΟ 9002 11 00  ως εξάρτημα αντικειμενικών φακών της κλάσης 9002 .